Az Egészségügyi Minisztérium szakmai protokollja

Pulmonalis embolia

Készítette: A Kardiológiai Szakmai Kollégium
I. Alapvető megfontolások

Definíció

A pulmonalis embolia (PE) a vénás thromboemboliás betegség (VTE) változatos klinikai képpel megjelenő életveszélyes, kezelés nélkül magas mortalitású formája, gyakran okoz hirtelen halált, és az embóliás események ismétlődésével, ill. krónikussá válásával potenciálisan nagy kockázatú állapotot jelent. A széles körű konszenzusra törekvést és a gyakorlatban jól használható ajánlás kidolgozásának igényét legfőképpen az magyarázza, hogy minden profilaktikus törekvés, diagnosztikus és terápiás fejlődés ellenére a PE jelenleg is gyakran aluldiagnosztizált és halálos betegség, a kórházon belüli mortalitása pedig továbbra is magas. 

Panaszok / Tünetek / Általános jellemzők 

A PE hatását a pulmonalis keringés lezárásának nagysága, az érelzáródás bekövetkeztének időviszonyai és a beteg korábbi klinikai (elsősorban cardiopulmonalis) állapota határozza meg. A nem embolizált tüdőerekre a thrombocytákból felszabaduló biogén aminmediátorok is hatnak (szerotonin, tromboxán stb.) és vaso-, illetve bronhospasmust okoznak. Ennek következtében az elzárt terület nagyságához képest aránytalan mértékű kis vérköri hipertónia léphet fel. Számos nagy tanulmány azt mutatta, hogy PE-ben a tünetek gyakorisága 80%-tól 10%-ig csökkenő sorrendben: dyspnoe, tachypnoe, mellkasi fájdalom, tachycardia, köhögés, vérköpés, lábfájdalom és a klinikailag nyilvánvaló MVT tünetei. Miután bármelyik önálló klinikai tünet kizáró vagy támogató értéke PE-t illetően kevesebb, mint 80%, ezek kombinálásával is megpróbálkoztak. A vérköpés és a pleuralis fájdalom a nem masszív PE csoportjába tartozó tüdőinfarktus jele lehet (7, 13). 

A tünetek alapján a PE valószínűsége becsülhető

Magas (85%): mással nem magyarázható, hirtelen fellépő dyspnoe, tachypnoe vagy mellkasi fájdalom, és legalább két tünet megléte az alábbiak közül: jelentős kockázati tényező (immobilizáció, lábtörés, nagy sebészi beavatkozás), syncope akut jobb kamrai terhelés jeleivel az EKG-n, alsó végtagi MVT jelei, illetve tüdőinfarktusra utaló röntgenjelek.

Közepes (15–85%): sem magas, sem alacsony valószínűség.

Alacsony (15%): a hirtelen fellépő dyspnoe, tachypnoe és mellkasi fájdalom hiánya, nincs kockázati faktor, más elváltozással magyarázható a röntgeneltérés (12). 

A betegség leírása

A PE felosztása részint az anatómiai kiterjedés mértéke szerint, részint a hemodinamikai következmények alapján történik. Az elzáródás kiterjedése alapján a PE lehet enyhe (<25%), középsúlyos (25–50%) és masszív (>50%) (6).

Amennyiben a PE hemodinamikai instabilitást okoz (hipotónia vagy sokk) masszív PE-ről beszélünk (a sokk egyéb oka kizárandó), minden más esetben nem masszív PE-ről van szó. Hipotóniáról akkor beszélünk, ha a szisztolés vérnyomás <90 Hgmm vagy a vérnyomásesés ≥40 Hgmm-nél legalább 15 percig, ha ezt nem aritmia, hypovolaemia vagy szepszis okozza. A PE következtében fellépő jobb kamrai terhelés megítélésében kitüntetett szerepe van az echokardiográfiának. Ha nincs hipotenzió, de jobbkamra-tágulat és hipokinézis látható, akkor a masszív és a nem masszív PE közötti csoportba sorolandó a beteg (7, 8). Stabil keringés nem zárja ki a kiterjedt embolisatiót (3). 

Incidencia / Prevalencia / Morbiditás / Mortalitás Magyarországon

Az MVT és a PE ugyanannak a betegségnek különböző klinikai megnyilvánulása. Az alsó végtag distalis trombózisai 46%-ában, a proximalis MVT 67%-ában, a medencevénák trombózisának 77%-ában találtak PE-t, összességében MVT-ben 38–51%-ban fordul elő PE (szimptomatikus és aszimptomatikus) (1). A PE az akut ischaemiás szindróma és a stroke után a harmadik leggyakoribb cardiovascularis betegség. A PE incidenciája a populációban 50–100/100 000 lakos/év (2). A kórházban meghaltak boncolásánál 12–15%-os a PE prevalenciája. A kezeletlen PE 25–30%-ban fatális, a halálozási arány adekvát kezeléssel 2–8%-ra csökkenthető. A heveny, centrális PE mortalitása 41%, a masszív PE-ben 18%, a nem masszív PE esetén átlagosan 12–14% (3, 4, 5).

Kiváltó tényezők

Leggyakrabban vénás thromboemboliás betegség, ritkán infektív endocarditis, tumor, zsír-, légembólia, idegen test. 

Kockázati tényezők

A legtöbb tanulmány szerint az esetek 80–90%-ában találhatók hajlamosító tényezők (9, 10, 11, 7).

II. Diagnózis
A diagnosztikus lépésekre rendelkezésre álló idő (az elvégezhető vizsgálatok száma) és a beteg hemodinamikai állapota között szoros összefüggés áll fenn, minél instabilabb a beteg keringése, annál sürgetőbb az adekvát diagnózis felállítása (7, 14). PE gyanúja már önmagában parenteralis azonnali antikoagulálás megkezdését indokolja, a további teendők attól függenek, hogy a PE masszív vagy nem. 

Masszív PE
A hemodinamikai instabilitás tüneteivel jelentkező betegnél – a feltételezhető masszív PE igazolására – a TTE az első és perdöntő vizsgálat (15). Ez önmagában elegendő lehet a thrombolysis indikálásához. A TEE a centrális embolust közvetlenül mutathatja, ami egyben a legközvetlenebb ágy melletti képalkotó bizonyító módszer. 

Nem masszív PE
Klinikai gyanú esetén a D-dimer, a vérgáz, az EKG és a mellkasröntgen elvégzése szükséges. Ha a D-dimer pozitív, vénás duplex scan a választandó lépés. Thrombus igazolása azonnali kezelést, a már megkezdett antikoagulálás folytatását indikálja. Negatív duplex scan után perfúziós tüdőszcintigráfia következik. A nagy valószínűségű lelet alapján az antikoaguláns kezelés szintén indokolt. A negatív tüdőscan a PE-t kizárja. Nem diagnosztikus vizsgálat vagy bizonytalanság esetén a döntéshez a klinikai valószínűségtől függően pulmonális angiográfia válhat szükségessé. 

Kötelező diagnosztikai vizsgálatok (felhasznált bizonyítékok, azok szintjei)

Laboratóriumi vizsgálatok
A PE akut fázisában két laborvizsgálat segítheti a diagnózis megerősítését vagy kizárását: 

1.
Vérgázanalízis: artériás hypoxia hypocapniával. 

2.
A negatív D-dimer-meghatározás nagy valószínűséggel kizárja a pulmonalis emboliát, míg a pozitív eredmény csak gyanújelként értékelhető (7, 16). 

Képalkotó vizsgálatok
A tüdőembólia radiológiai tünetei
A natív mellkas-röntgenvizsgálat elsősorban az „egyéb” tüdőbetegségek vizsgálatára szolgál, valamint a perfúziós tüdőszcintigráfia mellett a diagnosztikus „mis-match” alátámasztására. Masszív PE akut fázisában a vizsgálat még közel 100%-ban negatív eredményű, indirekt jelként kb. 40%-ban fordul elő magasabb rekeszállás. Az idő előrehaladásával jelennek meg a különböző radiológiai elváltozások, amelyek közül direkt röntgenmorfológiai jelek a következők: körülírtan világos tüdőterületek, a tágult centrális tüdőartéria perifériás amputációval és a tágabb érárnyék telődési hiánnyal. Az indirekt jelek között említendő a pleuralis folyadék, az említett rekeszállási anomália és a jobb szívfél megterhelésére utaló jelek. Atelectasia, infiltráció, pleuralis folyadék 46–49%-ban fordul elő, csökkent a pulmonalis érrajzolat, az éramputáció 36%-ban, a tüdőinfarktusra utaló fedettség kb. 23%-ban (7, 16).

Diagnosztikus értékű képalkotó vizsgálat a pulmonalis CT-angiográfia (digitális mellkasképpel, topogrammal együtt), a spirál CT szenzitivitása 86–96% között van, specificitása 92–98%. A vizsgálat szegment-szubszegment szintig képes a PE diagnosztizálására, ugyanakkor jó effektussal helyettesíthető korszerű, gyors MRI-berendezéssel végzett MRI-angiográfiával is (7, 19–29).

Echokardiográfia 
Az echokardiográfia alapvető diagnosztikai módszer (30, 31, 32, 33, 34, 35). A csúcsi 4 üregmetszetből megítélhető a jobb kamra tágassága, falmozgása, meghatározhatók bizonyos hemodinamikai paraméterek: PAPsy, pulmonalis regurgitatio esetén a PAPm és PAPd is, valamint a verővolumen, perctérfogat is. A vizsgálat előnye, hogy ágy melletti, ismételhető, ezért a diagnosztikán túl a terápia követésére is alkalmas.

A TEE módszerrel elsősorban a pulmonális jobb ág és a főtörzsthrombus, ritkábban a balfőág-thrombus is ábrázolható. Az echokardiográfia nem masszív PE kimutatására nem alkalmas. Intracardialis embóliaforrást, PFO-t igazolhat (36, 37). 

Az echokardiográfia jelentőségére utal akut masszív PE-ben a tünetek előfordulási gyakorisága:

• 71–100% között látható jobbszívfél-tágulat;

• 38%-ban fordul elő bal kamrai kompresszió;

• 42%-ban paradox septummozgás;

• az esetek 72%-ában jobb a. pulmonalis tágulat.

Echokardiográfiás eltérések PE-ben: 
• jobbkamra-tágulat;

• jobb kamrai falmozgászavar (kivéve a csúcsi régiót) + interventricularis septum paradox mozgása;

• tricuspidalis insufficientia;

• jobb kamrai szisztolés nyomás nő (>40 Hgmm);

• szisztolés „D” jel a balkamra-kompresszió jeleként;

• jobbpitvar-dilatáció;

• a v. cava inferior átmérője növekszik;

• a v. cava inferior inspirációs kollapszusa csökken (40%), vagy megszűnik, ami jobb pitvari nyomásemelkedést jelez (10 Hgmm);

• a pulmonalis kiáramlás akcelerációs ideje rövidül (90 ms);

• centrális pulm. thrombus ábrázolása (csak TEE-vel);

• intracardialis thrombus;

• jobb szívfelet érintő endocarditis;

• VCI-ben thrombus- v. tumormetasztázis ábrázolása;

• PFO (csak TEE-vel);

• ASD paradox embolisatio veszélyének felmérésére.

Az Európai Kardiológus Társaság ajánlása szerint az ágy mellett végezhető TEE-vizsgálat az elsődlegesen választandó módszer a PE diagnosztikájában – különösen sokk és/vagy reanimáció esetében (7). A PE diagnosztikájában az 

echokardiográfia szenzitivitása alacsony (56–79%), ezért feltételezett megbetegedés szűrővizsgálatára nem alkalmas, specificitása azonban 90%. Segítségével el lehet különíteni a kardiális és nem kardiális eredetű dyspnoét, ha a klinikai és laboratóriumi kép nem egyértelmű. Masszív PE-ben a centrális thromboembolus előfordulása mintegy 70%, ennek kimutatásában a TEE szenzitivitása azonos a spirál CT-ével (7, 36–38). 

Ígéretes vizsgálati módszernek látszik az IVUS, amely a pulmonalis angiográfia szenzitivitásával és specificitásával vetekszik.

Egyéb
EKG-elváltozások PE-ben
Az EKG-eltérések számos esetben hívhatják fel a figyelmet a PE fennállására, ill. más betegség igazolásával adnak útbaigazítást további vizsgálatok tervezéséhez. Az EKG-eltérések a PE okozta jobbkamra-dilatáció, ill. falfeszülés következményei, és nem korrelálnak a hypoxaemia mértékével. PE-ben az EKG-eltérések megjelenése és formája függ az embolisatio kiterjedésétől és a hemodinamikai következményeitől. Masszív PE esetében az EKG csak 6%-ban negatív, főtörzs-embolisatióban 0–1%, és az eltérések sem specifikusak. Lényeges az EKG-készítés időpontja és gyakorisága, ugyanis 24 órán belül jelentős változások rögzíthetők. Az EKG-eltérések nagy része 2 hetes effektív kezelés után eltűnik (75–100%), kivéve az ST-elevációt és a T-negativitást, mely ezen időszak alatt csak 31–49% közötti gyakorisággal szűnik meg (7, 16–18).

Leggyakoribb EKG-eltérések PE-ben (az esetek 70–94%-ában észlelhetők)

• Inkomplett (komplett) JTSZB: 6–47%

• Horális rotáció (S1Q3 komplexus): 13–24%

• Átmeneti zóna áthelyeződése, R-tengely-deviáció: 7–12%

• P-pulmonale: 5–10%

• ST-eleváció (majd -depresszió) a III-aVF, ill., V2-3 elv.-ben: 13–18%

• V2-3 (V1-4) T-negativitás: 32–49%

• S1Q3T3-minta: 12–18%

• Tachycardia: 80%

• Ritmus- és vezetési zavarok: 1–20%

A fentieket együttesen értékelve is relatíve alacsony az EKG-vizsgálat szenzitivitása (23%) PE-ben, de súlyos pulmonalis hipertenzióban a specificitása jó (97%). 

Kiegészítő diagnosztikai vizsgálatok (felhasznált bizonyítékok, azok szintjei)

A PE izotópdiagnosztikája
A perfúziós tüdőszcintigráfia: a tüdő vérellátásnak és véreloszlásának megítélésére alkalmas, a PE differenciáldiagnosztikájának egyik alapmódszere (13, 28, 39–41). A statikus felvételek hat irányból készülnek, így mindkét tüdő összes szegmentuma megítélhető, legalább kétféle projekcióból (7). A tüdőszcintigram értékeléséhez elengedhetetlen a mellkas-röntgenfelvétel ismerete. Nem utal PE-re egy krónikus radiomorfológiai eltérés területén kimutatott perfúziós defektus, míg az atelectasia azonos izotóplokalizációval megerősíti a diagnózist. 

A perfúziós tüdőszcintigramon csak a perfúziócsökkenés látható, azt, hogy régi vagy friss embolisatióról van szó, a kép alapján nem lehet megítélni. A perfúziós tüdőszcintigráfia alkalmas a gyógyulás folyamatának nyomon követésére is, a terápia sikerét lemérendő szükség szerint ismételhető, ill. a recidív embolisatio kimutatására is alkalmas. 

A ventilációs és/vagy inhalációs tüdőszcintigráfia: a PE-diagnózis felállításához a perfúziós vizsgálatot az álpozitivitás csökkentésére hagyományosan inhalációs tüdőszcintigráfiával egészítették ki. A perfúziós tüdőszcintigráfia szenzitivitása 80–90%, ventilációs/inhalációs módszerrel kiegészítve specificitása 25%-ról 50–52%-ra növelhető (7). 

Újabb adatok szerint a mellkasröntgennel való gondos összevetés is hasonló mértékűre javítja a specificitást, ezért ma már az inhalációs módszert rutinszerűen nem alkalmazzuk (42). 

A PE diagnózisának különböző valószínűségi szintje állapítható meg (7).

Nagy valószínűség: 
• a mellkasröntgen és a ventilációs vizsgálat negatív, de két vagy több, legalább szegmentális méretű perfúziós defektus látható;

• a mellkasröntgen és a ventilációs vizsgálat nem negatív, de a perfúziós defektus nagysága lényegesen meghaladja a ventilációs defektusét vagy az atelectasiáét;

  →„mis-match”.

Kis valószínűség: 
• inhomogén perfúzió vagy 1 szubszegmentális perfúziós defektus;

• a perfúziós defektus nem követi a szegmenthatárokat;

• a perfúziós defektus kisebb, mint a röntgenen látható elváltozás;

• a perfúziós defektus kisebb, mint a ventilációs defektus;

→ „match és/vagy kis mis-match”.

Arteria pulmonalis angiográfia
Valamennyi vizsgálat közül a legmagasabb szenzitivitású és specificitású vizsgálat, a PE-diagnosztika „aranystandardja”.

Direkt jelek: komplett artériaobstrukció, telődési defektus.

Indirekt jelek: a kontrasztanyag lassú áramlása, regionális hipoperfúzió, megkésett vagy csökkent vénás áramlás (43, 44, 7).

A szívkatéterezés során a magas praecapillaris pulmonalis nyomás a diagnózist megerősíti, a magas PC wedge nyomás gyengíti. 

Diagnosztikai algoritmusok

A képalkotó vizsgálatok sorrendje
Echokardiográfia (7, 36): negatív TTE a masszív PE-t kizárja, de a PE-t nem. Jobbkamra-terhelés esetén TEE javasolt a centrális thromboembolia igazolására. Negatív TEE nem zárja ki a PE-t. 

A mellkasi röntgen: jelentősége elsősorban differenciáldiagnosztikai.

További vizsgálatok a beteg stabilitásának, a helyi diagnosztikus adottságoknak a függvénye. Mentős szállítás esetén annak fokozott kockázatával is számolni kell. 

Pulmonalis spirál CT-angiográfia, MRI vagy perfúziós izotópvizsgálat jöhet szóba. Szelektív pulmonalis angiográfia akut PE-ben csak terápiás céllal, krónikus esetben operabilitás eldöntésére szükséges. 

Katéteres thrombolysis szándéka esetén a vizsgálatok sorrendje: echokardiográfia – tüdőangiográfia. 

Klinikai halált okozó PE diagnózisa
1.
a PE kialakulását valószínűsítő anamnézis (korábbi és közvetlen előzményi adatok);

2.
klinikai kép, MVT-re utaló jelek;

3.
a sikeres reanimációt követően készített EKG-felvétel;

4.
ágy mellett készített TTE és/vagy TEE.

III. Kezelés

A terápia agresszivitását a beteg hemodinamikai állapota határozza meg, ennek függvénye a döntés: sürgős rekanalizáció vagy konzervatív kezelés (7, 8, 14, 45–48). Ha hemodinamikailag instabil a beteg, vagy ha a PE extenziója instabilitással fenyeget, ill. egy esetleges reembolisatio a beteg vitális funkcióit fenyegeti, minden körülmények között intenzív osztályon kezelendő. 

A PE komplex kezelése

1. hemodinamikai stabilizáció, sokktalanítás, sz. e. reanimáció;

2. rekanalizáció (gyógyszeres, radiológiai vagy sebészi);

3. antikoagulálás (iv. heparin);

4. oxigéninhaláció;

5. bronchospasmus oldása;

6. erélyes szedálás;

7. stressz-ulcus prevenció;

8. aritmiák kezelése;

9. az embolusforrás kezelése;

10. kísérő betegségek, szövődmények kezelése (49).

A) Nem gyógyszeres kezelés (felhasznált bizonyítékok, azok szintjei)

–
B) Gyógyszeres kezelés (felhasznált bizonyítékok, azok szintjei)

Ajánlott gyógyszeres kezelés

Alacsony CI esetén, normál vérnyomásnál dopamin vagy dobutamin az elsőként választandó gyógyszer, sokk, hipotenzió esetén a noradrenalin adása is abszolút indikált lehet, gondosan ellenőrzött (kis volumenű) folyadékbevitel mellett (7).

Rekanalizáció thrombolysissel
Thrombolysist kell végezni minden masszív PE esetén (extenziótól függetlenül) (7, 10, 45, 50), még terhességben, illetve a szülés körüli időszakban is. Ilyenkor különösen fokozott a vérzéses szövődmények veszélye, ezért thrombolysis csak hemodinamikai instabilitás, illetve vitális fenyegetettség esetén jön szóba (13). 

Hemodinamikailag stabil betegnél jobbkamra-tágulat és -diszfunkció mellett („szubmasszív PE”) is alkalmazható a thrombolysis (3). A thrombolysis perifériás vénán keresztül szisztémásan végzendő (51, 52, 53), lokális thrombolysis szándéka (és lehetősége) esetén, pulmonalis angiográfiát követően, katéteren keresztül alacsony dózisú thrombolysis végezhető (54, 55, 56, 57). A thrombusoldó kezelés megkezdése az első tünetektől számított 14 napon belül javasolt. A sztreptokinázzal végzett thrombolysis a kontrollvizsgálatok (TTE és TEE, esetleg izotópvizsgálat) eredményének függvényében, folyamatos infúzió formájában akár 72 órán át is folytatható. A PE-forrásként szereplő vénás thrombus állapotáról a duplex scan követéses vizsgálat ad felvilágosítást, ami a beteg mobilizációjának megkezdése szempontjából fontos. 

Hatáserősség szempontjából nincs lényeges különbség az egyes thrombolyticumok között. Az altepláz lízisaktivitása bizonyítottan a leggyorsabb, de ez az előny csak az első órára vonatkozik (7). Helyi, intézeti adottságok és szokások döntenek a választandó szerekről és protokollokról, de akut masszív PE esetén a mielőbbi rekanalizáció életmentő cél. A felsoroltak közül az alteplázkezelés heparinizációval szinkron adása, valamint az urokináz 3 millió E-vel és az „ultra-high” dózisú sztreptokinázkezelés javasolt. 

Masszív PE esetében a thrombolysis akut életmentő beavatkozás, a kontraindikációs ajánlások ennek megfelelőek (7).

Abszolút kontraindikáció:
• aktív gastrointestinalis vérzés;

• friss intracranialis vérzés.

Relatív kontraindikáció:
• „major” műtét, szülés, szervbiopszia, nem komprimálható ér punkciója –10 napon belül;

• ischaemiás stroke 2 hónapon belül;

• gastrointestinalis vérzés 10 napon belül;

• súlyos trauma 15 napon belül;

• idegsebészeti, szemészeti műtét 1 hónapon belül;

• kezeletlen hipertónia (szisztolés érték >180, diasztolés >110 Hgmm);

• cardiopulmonalis reanimáció*;

• vérlemezkék száma <100 000/mm3, terápiás szintű antikoagulálás;

• terhesség;

• infektív endocarditis;

• diabéteszes haemorrhagiás retinopathia.

* Ha PE a klinikai halál oka, nem létezik kontraindikáció! 

A PE antikoaguláns kezelése
Amennyiben akut rekanalizáció nem indikált, antikoaguláns kezelést kell mielőbb elkezdeni, már PE gyanúja esetén is (7, 58–61). A kezelés célja, hogy megakadályozzuk az ismételt embolisatiót és a thrombus helyi növekedését.

A Na-heparint (nem frakcionált heparin, UFH) intravénásan alkalmazzuk. A Na-heparin-adagot a kezelés során szoros laborkontroll mellett lehet alkalmazni. A kezelést boluszban adott 

5000–10 000 IU heparinnal kezdjük, majd folyamatosan infúzióval folytatjuk: 1250 IU/óra dózissal (min. 32 000, max. 60 000 IU/24 óra). 

A heparinhatást az APTI-vel, az aktív X-es faktor (aXa) vagy a trombin gátlásával (aIIa) ellenőrizzük. A mindennapi gyakorlatban az APTI meghatározása használatos. A javasolt terápiás tartomány a kiindulási érték 1,5–2,5-szeres megnyúlása. Az első meghatározást a kezelés megkezdése után 4–6 órával kell elvégezni. PE-ben a heparinigény nagyobb, mint az MVT-ben. Az inadekvát heparinkezelés vagy a heparinkezelés nélkül elkezdett kumarinkezelés növelheti a trombózis kiújulásának veszélyét. Heparinnal kezdve a kezelést a recidíva valószínűsége 7%, kumarinnal kezdve 20%. A biztosabb heparinhatás érdekében a dózist testsúly szerint ajánlott adagolni és az APTI-hez kell illeszteni. Így az első bolusz 80 IU/kg, majd 18 IU/kg/óra adaggal folytatódik a folyamatos infúzió (6. táblázat). Az APTI-t az első nap 6 óránként kell meghatározni, majd ha az érték beállt a terápiás tartományba, akkor elég naponta egy ellenőrzés. Ha az APTI-érték 40 000 IU heparin/24 óra hatására sem éri el a kívánt megnyúlás alsó határát, heparinrezisztenciáról beszélünk. Ilyenkor nem szabad a heparinadagot tovább emelni, hanem a specifikusabb aXa-aktivitást kell meghatározni annak eldöntésére, hogy valóban milyen a plazmaheparinszint, és indokolt-e a dózis emelése. Ha erre nincs mód, a Na-heparin féléletidejét figyelembe véve kell áttérni a kis molekulatömegű heparinra (LMWH). 

A kis molekulatömegű heparin (LMWH) tüneteket okozó, nem masszív PE-ben ajánlott. PE-ben is azonos hatású az iv. UFH-nál (63, 64, 65, 66). Javasolt adagja 200 NE/kg/nap sc. (napi kétszer, 100E/kg 12 óránként). A kezelést iv. 5–10 000 NE UFH bolusszal kell indítani a sc. LMWH-val egy időben. A kumarinkezelés megkezdése PE-ben az LMWH-kezelés 1–3. napján javasolt. Úgy tűnik, hogy az LMWH a profilaxis után a terápiában is fokozatosan kiszorítja az UFH-t (67, 68). Előnyei: biológiai hozzáférhetősége közel 100%-os, kevésbé kötődik plazmefehérjékhez, így hatása kiszámítható, ellenőrzést nem igényel, csak kivételes esetekben, és sokkal kisebb arányban okoz thrombocytopeniát, osteoporosist és egyes vizsgálatok szerint vérzékenységet is. Több metaanalízis szerint az LMWH mellett kevesebb a rekurrencia, nagyobb arányú a thrombus oldódása (69). A 100 kg feletti betegek és a terhes nők esetében megváltozik az LMWH kinetikája, ezért érdemes laboratóriumi ellenőrzést bevezetni annak megállapítására, hogy a dózis elegendő-e, ami akkor optimális, ha az aXa-aktivitás 0,3–0,6 IU/ml között van-e. A LMWH terápiás dózisa minden készítménynél adott, melyet be kell tartani. A terápiás dózist testtömegkilogrammra adaptálják napi egyszeri vagy kétszeri sc. injekció formájában. 

A heparin javasolt minimális kezelési ideje 4–5 nap, és csak akkor hagyhatjuk el, ha a Syncumar hatására az INR egymás utáni 2 napon elérte a 2–3 közötti, kívánt értéket. Kontrollált vizsgálatok igazolták ugyanis, hogy a recidívák kivédésében a 4–5 napos heparinkezelés ugyanolyan hatékony, mint a 7–10 napos (70). Ha a trombózis beterjed a kismedencébe, vagy súlyos PE alakul ki, a heparinizálást hosszabb ideig, 7–10 napig ajánlják. A heparint ebben az esetben is csak akkor lehet elhagyni, ha az INR egymást követő 3 napon 2–3 közötti értéken volt.

Kumarinkezelés
Hazánkban a Syncumar (acenocumarol) van forgalomban, 1 és 2 mg-os kiszerelésben, féléletideje 9 óra. Európában (és Amerikában) a phenprocumon (Warfarin, féléletidő 42 óra) és az indandion (Dindevane, féléletidő 31óra) használatos, ezt figyelembe kell venni akkor, amikor más országból való beteg jelentkezik INR-ellenőrzésre.

A kumarinkezelést a heparinizáció 1–3. napján javasolt elkezdeni, a hatás kialakulásához minimum 3–4 nap kell (60). A kumarinkezelés ellenőrzése az INR-rel történik, a kívánt antikoaguláns hatást jelzi, ha az INR-érték 2–3 közötti, a célérték 2,5, antifoszfolipoid antitesttel rendelkező betegeknél magasabb szint, 2,5–3,5 közötti INR-érték javasolt. 

A Syncumar kezdő dózisa heparinizálás mellett 2–4 mg/nap, a kezelés megkezdésekor hetente 3 alkalommal ajánlatos az INR-t meghatározni. Az INR-érték 2 alá csökkenése, ill. 3 fölé emelkedése thromboemboliás, ill. vérzéses szövődményekkel jár. A jól beállított betegeket négyhetente elég ellenőrizni. 

Az antikoaguláns kezelés időtartama mindig egyéni megítélést igényel (7, 10, 71–78).

• Legalább 3 hónap: átmeneti rizikó esetén proximalis MVT-ben.

• Legalább 6 vagy ennél több hónap: idiopátiás MVT-ben, heterozigóta (HZ) Leiden-mutációban, FII 20210A-ban.

• 12 hónap vagy életen át tartó antikoagulálás: permanens rizikó esetén proximalis MVT-ben, recidív idiopátiás MVT-ben, AT-III-hiány, homozigóta Leiden-mutáció, antikardiolipin antitest, többes inhibitordefektus, továbbá PC-, PS-defektus, fiatalkori, szokatlan helyen kialakult kiterjedt MVT (agyi, hasi erek), súlyos postthromboticus szindrómában egyéni megítélés alapján. 

C) Sebészeti kezelés
Akut PE 

Sebészi szempontból csak a jelentős klinikai tünetekkel járó, inkább centrális elzáródást okozó embóliák kezelése jöhet szóba, ha a thrombolysis kontraindikált, vagy paradox embóliás stroke után, illetve ha PFO-n lovagló thrombus észlelhető (7, 79, 80). Jelentősen különbözik a műtéti indikáció, a beavatkozás módja és eredményessége attól függően, hogy a műtét akut vagy krónikus állapotban történik-e.

Cava inferior plicatiót (vagy filter felhelyezését) csak kiterjedt, aránylag friss MVT esetében ajánlanak. A perioperatív halálozás 30–40% közötti, de ezen belül a reszuszcitáltak mortalitása 60–70%. 

A krónikus thromboemboliás pulmonalis hipertónia 

Súlyos állapot, igen rossz prognózissal. Azon betegeknél, akiknél a pulmonalis középnyomás 30 Hgmm-nél nagyobb, az 5 éves túlélés 30%, 50 Hgmm-t meghaladó nyomás esetén ez az érték mindössze 10%. A belgyógyászati kezelés (antikoaguláció, vasodilatatorok stb.) ritkán és csak átmenetileg hatásos.

Amennyiben beigazolódik, hogy a krónikus pulmonalis hipertónia hátterében a tüdőérpálya PE eredetű részleges elzáródása áll, akkor pulmonalis thromboendarteriectomia indikált (81–85). Ilyenkor a krónikus antikoaguláns kezelés élethosszig indokolt. Ha a beteg diffúz és csak perifériás embóliás lokalizáció miatt a thrombendarteriectomiára nem alkalmas, szóba jöhet tüdőtranszplantáció végzése is. 

Intervenciós radiológiai beavatkozások 

Seldinger-módszerrel transfemoralisan (esetleg transjugularisan vagy a v. subclavián keresztül) közvetlenül a thrombus által elzárt a. pulm. ágba felvezetett hagyományos angiográfiás katéterrel és speciális céleszközök segítségével, számos thrombus-embolus roncsoló mechanikus beavatkozásra van lehetőség (54, 57, 86–91):

• az angiográfiás vezetődróttal és/vagy a katéterrel a thrombus átfúrása, többszörös perforálása;

• ballonkatéteres rekanalizáció a thrombusba vezetett ballonkatéter segítségével;

• thrombus kiszívása vastag angiográfiás (8F) vagy speciális „trombitakatéter” segítségével;

• thrombus „felrobbantása”, feldarabolása, nagy nyomású sztreptokináz (30 ml/s) direkt a thrombusba történő injektálásával (főként főtörzsi thrombusok esetén): a technika továbbfejlesztett új eszközei, a pulse spray katéterek kisebb lebenyi artériák szintjén is jól használhatók;

• sűrített levegővel működő speciális thrombusdaraboló céleszközök használatával végzett thrombectomia és thrombusfragmentáció (55, 92);

• új, ígéretes technika az olyan katéterek alkalmazása, melyek nagy nyomású folyadékáramlással képesek a thrombusokat kimosni, eltávolítani az érrendszerből (93). 

Ezek az eszközök életmentő jelentőségűek masszív PE-ben a thrombolysis kontraindikációja esetén. A mechanikus embolusroncsolás után lokális thrombolysis jöhet szóba, minek során az embolusba helyezett katéteren keresztül történik az alacsony dózisú thrombolyticus kezelés.

Vena cava filter behelyezésének indikációi (1, 14, 29, 94–96)

Abszolút indikáció:

• antikoaguláns terápia ellenjavallata (pl. subarachnoidealis vérzés);

• eredménytelen antikoaguláns terápia, ismételt szórás;

• elégtelen, (vérzés miatt) megszakított antikoaguláns terápia;

• szubtotális PE nagy rizikójú betegeknél szabadon lebegő vénás thrombusszal, antikoagulációval vagy a nélkül;

• profilaktikusan sikeres műtéti embolectomia után.

Relatív indikáció:

• kis cardiopulmonalis tartalékkal rendelkező betegek, akiknél kisebb PE is halálos lehet;

• nem rögzült, lebegő iliofemoralis thrombus esetén;

• profilaktikusan: csípőműtét, nagy trauma esetén, idős, nagy kockázatú betegek nagy műtétei előtt (szívbetegség, cor pulmonale);

• antikoagulációra szoruló, MVT-ben szenvedő daganatos betegek vérző hajlamú tumora esetén;

• profilaktikusan nagy alsó végtagi, medencei AV-malformációk embolisatiója előtt;

• az előzőleg beültetett filter hibája, rossz funkciója miatt.

Vena cava filter beültetésének kontraindikációja:

• 3 cm-nél tágabb vena cava inferior;

• súlyos hiperkoagulabilitás;

• szeptikus vena cava inferior thrombosis;

• 2,8 cm-nél tágabb v. cava inferior esetén speciális filter jön csak szóba.

Filterbeültetés nem javasolt:

• egyszeri embolisatiós esemény vagy

• kisfokú, jelentéktelen embólia esetén.

IV. Rehabilitáció – V. Gondozás

A PE kimenetele lehet a teljes gyógyulás, lehet bizonyos tüdőterületek tartós érelzáródása és krónikus rekurráló PE. Amennyiben restitutio ad integrum következik be, úgy a klinikai ellátás után a beteg teljes felépülése várható, és rehabilitációja a szokásos cardiovascularis rehabilitációval azonos.

A gázcseréből kieső tüdőterületek nagyságától függően a ventiláció/perfúzió egyenlőtlenség alapján a betegnél tartós légzési elégtelenség alakulhat ki. Ez esetben a krónikus légzési elégtelenségre vonatkozó rehabilitációs eljárások alkalmazása javasolt, a tartós oxigénlélegeztetést is beleértve. 

A rehabilitáció fontos része a tartós antikoagulálás is (a beteg felvilágosítása a gyógyszeres kezelés lényegéről, a szükséges előírások, diétás utasítások betartása). 

